#Morelexit: Só lyk die pad vorentoe | Netwerk24
Deur Jana Marx 11 Junie 2019 05:45
Die NG kerk Moreletapark in Pretoria het minstens drie moontlikhede wat #Morelexit, sy vertrek uit die NG Kerk (NGK), betref.
Die kerk het in 'n verklaring op sy webblad uiteengesit hoe die proses vir die pad vorentoe moontlik lyk.
Dié makrogemeente se besluit spruit onder meer uit besware teen die groter NGK se Skrifgetrouheid en Skrifgesag, "liberale en humanistiese besluite" wat die kerk glo neem, die onlangse hofuitspraak deur 'n "wêreldse hof" ten gunste van gay mense en teologiese opleiding.
Die eerste moontlikheid is om die naelstring met die NGK te knip. Moreletapark kan dit egter nie as 'n NG gemeente doen nie en sal 'n nuwe, onafhanklike gemeente moet stig. Die leraars sal ook hul bevoegdheid as NG predikante verloor.
'n Tweede moontlikheid is waar die gemeente doleer, wat beteken die kerk treur oor sy situasie, of dat die kerk beswaar inbring. Volgens Pieter Breytenbach, Moreletapark se bedryfshoof, sal Moreletapark hom dan onttrek aan kerklike bedrywighede en vergaderings en sal sy besware in 'n ernstiger lig beskou word. Hy kan dan later steeds wegbreek.
In die derde geval kan die Oostelike Sinode 'n buitengewone sinodesitting hieroor roep. Die Oostelike Sinode kan een van drie besluite neem, waarvan die een is om as sinode uit die NGK te bedank.
Volgens Breytenbach het Moreletapark op 13 Junie 'n kerkraadsvergadering waarop die pad vorentoe bespreek sal word. Hy erken egter dat daar meer as net die drie moontlikhede in die verklaring is.
Netwerk24 het verneem dat daar lidmate is wat die besluit betwyfel – veral nadat ds. Dirkie van der Spuy, voorheen die leierpredikant by dié kerk en voorsitter van die Oostelike Sinode, dit duidelik gemaak het dat hy nie ten gunste van so 'n skeuring is nie.
Van der Spuy kon nie vir kommentaar bereik word nie.
Breytenbach sê indien #Morelexit sou plaasvind, "ons (dit) nie (gaan) doen sonder die gemeente nie". Hy sê daar word moeite gedoen om die gemeente ingelig te hou en indien daar twyfel is, dit nie weens die een of ander mening veroorsaak is nie, maar liewer omdat die gemeente "nie al die feite het nie".
Die Oostelike Sinode gaan nie onttrek
Ds. Francois Retief, uitvoerende amptenaar van die Oostelike Sinode, sê: "Die Oostelike Sinode het nog nooit gedink om (uit die Algemene Sinode) te onttrek nie."
Retief sê die streeksinode het ná die vergadering met die gemeente 'n brief gestuur "waarin ons baie sterk oor die eenheid van die kerk praat en waarin ons ook sê die opsie om uit die Algemene Sinode te onttrek, is nie vir ons op die tafel nie".